Návrh
Zákon
z .........2015
o kultúrno-osvetovej činnosti a o zmene zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov 

Národná rada Slovenskej republiky sa uzniesla na tomto zákone:

Čl. I

§ 1
Predmet úpravy

Tento zákon upravuje
a)	kultúrno-osvetovú činnosť a jej vykonávanie,
b)	zriaďovanie, zakladanie, zlučovanie, zrušovanie a postavenie kultúrno-osvetových zariadení,
c)	pôsobnosť orgánov štátnej správy a orgánov územnej samosprávy v oblasti kultúrno-osvetovej činnosti,
d)	evidenciu v oblasti kultúrno-osvetovej činnosti.

§ 2
Kultúrno-osvetová činnosť 

(1) Kultúrno-osvetová činnosť je činnosť, ktorá rešpektujúc demokratické a ľudskoprávne princípy) a rozmanitosť kultúrnych prejavov,) svojím pôsobením prispieva k utváraniu kultúrneho spôsobu života, k zvyšovaniu kultúrnej a vzdelanostnej úrovne obyvateľov Slovenskej republiky a smeruje k rozvíjaniu tvorivosti ako základnej kultúrotvornej hodnoty spoločnosti. Zabezpečuje sa ňou najmä 
a)	rozvoj kultúrnej identity a medzikultúrneho dialógu na celoslovenskej, regionálnej a miestnej úrovni,
b)	rozvoj kultúrneho potenciálu obcí a regiónov Slovenskej republiky a rozvoj ich spolupráce a partnerstiev na území Slovenskej republiky a v zahraničí,
c)	ochrana a rozvoj nehmotného kultúrneho dedičstva,)
d)	rozvoj záujmovej umeleckej činnosti a neprofesionálnej umeleckej tvorby,
e)	dostupnosť a šírenie informácií o aktuálnom stave, výskume a vývoji v oblasti kultúry,
f)	neformálne vzdelávanie v oblasti kultúry a prevencia negatívnych spoločenských javov,
g)	dostupnosť a šírenie informácií z vedy, techniky, výskumu a vývoja v oblasti astronómie,
h)	neformálne vzdelávanie v oblasti astronómie.

(2) Kultúrno-osvetovú činnosť vykonávajú kultúrno-osvetové zariadenia podľa tohto zákona.

(3) Kultúrno-osvetovú činnosť môžu vykonávať na základe osobitného záujmu a na základe dobrovoľnosti aj iné právnické osoby a fyzické osoby. 

§ 3
Kultúrno-osvetové zariadenie

(1) Zriaďovateľom alebo zakladateľom kultúrno-osvetového zariadenia môže byť
a)	ústredný orgán štátnej správy,
b)	samosprávny kraj,)
c)	obec.)

(2) Ústredný orgán štátnej správy môže zriadiť kultúrno-osvetové zariadenie ako právnickú osobu podľa osobitného predpisu.) Samosprávny kraj a obec môže zriadiť alebo založiť kultúrno-osvetové zariadenie ako právnickú osobu. Obec môže zriadiť kultúrno-osvetové zariadenie aj ako svoje zariadenie bez právnej subjektivity. 

(3) Podľa odborného zamerania je kultúrno-osvetové zariadenie zriadené alebo založené   
a)	so všeobecným zameraním, 
b)	so špecializovaným zameraním, najmä hvezdáreň alebo planetárium. 

(4) Podľa rozsahu územnej pôsobnosti je kultúrno-osvetové zariadenie zriadené alebo založené 
a)	s celoslovenskou pôsobnosťou, 
b)	s regionálnou alebo krajskou pôsobnosťou na území samosprávneho kraja, 
c)	s pôsobnosťou na území obce.  

(5) Kultúrno-osvetové zariadenie je dôležitou súčasťou kultúrnej ponuky ako predpokladu rozvoja kultúrneho turizmu a kreatívneho priemyslu, ktoré najmä
a)	poskytuje metodické poradenstvo v oblasti kultúrno-osvetovej činnosti,
b)	podporuje činnosť kolektívov a jednotlivcov z oblasti záujmovej umeleckej činnosti a neprofesionálnej umeleckej tvorby,
c)	zabezpečuje postupové súťaže a prehliadky,
d)	realizuje vzdelávacie, prezentačné a súťažné podujatia v oblasti kultúrno-osvetovej činnosti,
e)	vyhľadáva, uchováva, ochraňuje, sprístupňuje, dokumentuje, inventarizuje a tvorivo využíva nehmotné kultúrne dedičstvo.

§ 4
Práva a povinnosti zriaďovateľa alebo zakladateľa kultúrno-osvetového zariadenia

(1) Zriaďovateľ alebo zakladateľ kultúrno-osvetového zariadenia je oprávnený kultúrno-osvetové zariadenie zriadiť alebo založiť, zrušiť alebo zlúčiť s iným kultúrno-osvetovým zariadením.

(2) Zriaďovateľ alebo zakladateľ kultúrno-osvetového zariadenia
a)	určuje kultúrno-osvetovú činnosť zariadenia, 
b)	určuje odborné zameranie kultúrno-osvetového zariadenia podľa § 3 ods. 3,
c)	určuje územnú pôsobnosť kultúrno-osvetového zariadenia podľa § 3 ods. 4 a jeho sídlo,
d)	vydáva zriaďovaciu listinu6) alebo zakladateľskú listinu,) štatút, rozhodnutie o zlúčení alebo zrušení kultúrno-osvetového zariadenia,
e)	kontroluje činnosť a hospodárenie kultúrno-osvetového zariadenia,
f)	podporuje spoluprácu kultúrno-osvetových zariadení a umožňuje im členstvo v rámci profesijných záujmových združení.

(3) Zriaďovateľ alebo zakladateľ kultúrno-osvetového zariadenia so všeobecným zameraním podľa § 3 ods. 1 písm. b) a c) je povinný oznámiť do 30 dní kultúrno-osvetovému zariadeniu podľa § 5 ods. 2 písm. a) zriadenie alebo založenie, zrušenie alebo zlúčenie kultúrno-osvetového zariadenia s iným kultúrno-osvetovým zariadením.

(4) Zriaďovateľ alebo zakladateľ hvezdárne a planetária podľa § 3 ods. 1 písm. b) a c) je povinný oznámiť do 30 dní kultúrno-osvetovému zariadeniu podľa § 5 ods. 2 písm. b) zriadenie alebo založenie, zrušenie alebo zlúčenie hvezdárne a planetária s inou hvezdárňou a planetáriom.

§ 5
Pôsobnosť orgánov štátnej správy na úseku kultúrno-osvetovej činnosti

(1) Štátnu správu na úseku kultúrno-osvetovej činnosti vykonáva Ministerstvo kultúry Slovenskej republiky (ďalej len „ministerstvo“), ktoré
a)	utvára právne a organizačné podmienky na zabezpečenie a rozvoj kultúrno-osvetovej činnosti na celoslovenskej úrovni,
b)	zriaďuje kultúrno-osvetové zariadenie uvedené v odseku 2,
c)	určuje strategické a koncepčné smery rozvoja kultúrno-osvetovej činnosti,
d)	podporuje kultúrno-osvetovú činnosť a verejnú prezentáciu výsledkov kultúrno-osvetovej činnosti na území Slovenskej republiky a v zahraničí.

(2) Ministerstvo zriaďuje
a)	Národné osvetové centrum so sídlom v Bratislave ako kultúrno-osvetové zariadenie s celoslovenskou pôsobnosťou so všeobecným zameraním,
b)	Slovenskú ústrednú hvezdáreň so sídlom v Hurbanove ako kultúrno-osvetové zariadenie s celoslovenskou pôsobnosťou so špecializovaným zameraním.

(3) Kultúrno-osvetové zariadenie podľa odseku 2 písm. a) je 
a)	odborným a metodickým pracoviskom pre kultúrno-osvetovú činnosť, 
b)	koordinačným a výkonným pracoviskom pre teoretickú, analytickú, informačnú, dokumentačnú a konzultačnú činnosť v oblasti kultúrno-osvetovej činnosti,
c)	koordinačným a výkonným pracoviskom pre výskum a štátne štatistické zisťovanie v oblasti kultúry,)
d)	odborným a metodickým pracoviskom v oblasti centrálnej evidencie údajov a informácií o kultúrnych objektoch a v oblasti sprístupňovania kultúrneho dedičstva,
e)	pracoviskom pre ďalšie vzdelávanie pracovníkov v oblasti kultúrno-osvetovej činnosti.

(4) Kultúrno-osvetové zariadenie podľa odseku 2 písm. b) je
a)	odborným, vzdelávacím a metodickým pracoviskom pre oblasť astronómie,
b)	koordinačným a výkonným pracoviskom pre špecializovanú pozorovateľskú, vedeckú, výskumnú, informačnú, dokumentačnú, metodickú a konzultačnú činnosť v oblasti astronómie a príbuzných vied.

§ 6
Pôsobnosť orgánov územnej samosprávy na úseku kultúrno-osvetovej činnosti

(1) Samosprávny kraj pri výkone samosprávy
a)	zriaďuje alebo zakladá, zrušuje alebo zlučuje kultúrno-osvetové zariadenie s regionálnou alebo krajskou pôsobnosťou na území samosprávneho kraja; zriaďuje alebo zakladá ho ako právnickú osobu,
b)	zabezpečuje a koordinuje kultúrno-osvetovú činnosť na území samosprávneho kraja prostredníctvom kultúrno-osvetového zariadenia, ku ktorému vykonáva zriaďovateľskú alebo zakladateľskú funkciu,
c)	určuje kultúrno-osvetové zariadenie, ktoré vykonáva odborno-poradenskú, metodickú a informačno-dokumentačnú činnosť pre kultúrno-osvetové zariadenia, iné právnické osoby a fyzické osoby, ktoré vykonávajú kultúrno-osvetovú činnosť na území samosprávneho kraja,
d)	určuje kultúrno-osvetové zariadenie, ktoré vedie evidenciu v oblasti kultúrno-osvetovej činnosti na území samosprávneho kraja.

(2) Obec môže pri výkone samosprávy
a)	zriadiť alebo založiť, zrušiť alebo zlúčiť kultúrno-osvetové zariadenie s pôsobnosťou na území obce; zriaďuje alebo zakladá ho ako právnickú osobu alebo ako svoje zariadenie bez právnej subjektivity,
b)	zabezpečiť a koordinovať kultúrno-osvetovú činnosť na území obce, a to najmä prostredníctvom kultúrno-osvetového zariadenia, ku ktorému vykonáva zriaďovateľskú alebo zakladateľskú funkciu.

§ 7 
Evidencia v oblasti kultúrno-osvetovej činnosti

(1) Kultúrno-osvetové zariadenie podľa § 5 ods. 2 písm. a) vedie evidenciu kultúrno-osvetových zariadení so všeobecným zameraním na území Slovenskej republiky zápisom do zoznamu kultúrno-osvetových zariadení so všeobecným zameraním, zmenou zápisu v zozname a výmazom zo zoznamu.

(2) Kultúrno-osvetové zariadenie podľa § 5 ods. 2 písm. a) vytvára centrálny zoznam kolektívov a jednotlivcov z oblasti záujmovej umeleckej činnosti a neprofesionálnej umeleckej tvorby na základe údajov zo zoznamov podľa odseku 4 zápisom do centrálneho zoznamu, zmenou zápisu v centrálnom zozname a výmazom z centrálneho zoznamu.

(3) Kultúrno-osvetové zariadenie podľa § 5 ods. 2 písm. b) vedie evidenciu hvezdární a planetárií na území Slovenskej republiky zápisom do zoznamu hvezdární a planetárií, zmenou zápisu v zozname a výmazom zo zoznamu.

(4) Kultúrno-osvetové zariadenie podľa § 6 ods. 1 písm. d) vedie evidenciu kolektívov a jednotlivcov z oblasti záujmovej umeleckej činnosti a neprofesionálnej umeleckej tvorby v rámci svojej územnej pôsobnosti zápisom do krajského zoznamu kolektívov a jednotlivcov z oblasti záujmovej umeleckej činnosti a neprofesionálnej umeleckej tvorby, zmenou zápisu v zozname a výmazom zo zoznamu. 

(5) Zoznam podľa odsekov 1 až 4 je verejne prístupná evidencia. Každý má právo nahliadnuť do zoznamu a zhotovovať si z neho výpisy a odpisy. Zoznam obsahuje údaje podľa odsekov 6 až 8, dátum zápisu do zoznamu, dátum zmeny zápisu do zoznamu a dátum výmazu zo zoznamu. Kultúrno-osvetové zariadenie podľa § 5 ods. 2 sprístupňuje zoznam na svojom webovom sídle.

(6) Žiadosť o zápis do zoznamu kultúrno-osvetových zariadení so všeobecným zameraním obsahuje
a)	názov kultúrno-osvetového zariadenia,
b)	sídlo kultúrno-osvetového zariadenia,
c)	dátum zriadenia alebo založenia, zlúčenia alebo zrušenia kultúrno-osvetového zariadenia,
d)	názov zriaďovateľa alebo zakladateľa kultúrno-osvetového zariadenia,
e)	údaj o právnej subjektivite kultúrno-osvetového zariadenia,
f)	údaj o odbornom zameraní kultúrno-osvetového zariadenia,
g)	údaj o územnej pôsobnosti kultúrno-osvetového zariadenia, 
h)	údaje o činnosti kultúrno-osvetového zariadenia podľa zriaďovacej listiny, zakladateľskej listiny alebo štatútu, vrátane činnosti kultúrno-osvetového zariadenia podľa § 6 ods. 1 písm. c) a d),
i)	telefónne číslo, emailovú adresu a adresu webového sídla, ak je vytvorené.

(7) Žiadosť o zápis do zoznamu hvezdární a planetárií obsahuje
a)	názov hvezdárne alebo planetária,
b)	sídlo hvezdárne alebo planetária,
c)	dátum zriadenia alebo založenia, zlúčenia a zrušenia hvezdárne alebo planetária,
d)	názov zriaďovateľa alebo zakladateľa hvezdárne alebo planetária,
e)	údaj o právnej subjektivite hvezdárne alebo planetária,
f)	údaj o odbornom zameraní hvezdárne alebo planetária,
g)	údaj o územnej pôsobnosti hvezdárne alebo planetária,
h)	údaje o činnosti hvezdárne alebo planetária podľa zriaďovacej listiny, zakladateľskej listiny alebo štatútu,
i)	telefónne číslo, emailovú adresu a adresu webového sídla, ak je vytvorené.

(8) Zoznam kolektívov a jednotlivcov z oblasti záujmovej umeleckej činnosti a neprofesionálnej umeleckej tvorby obsahuje
a)	názov kolektívu alebo meno a priezvisko jednotlivca,
b)	sídlo alebo miesto pôsobnosti kolektívu alebo jednotlivca,
c)	údaj o právnej subjektivite, ak je to kolektív,
d)	dátum začiatku a dátum ukončenia záujmovej umeleckej činnosti alebo neprofesionálnej umeleckej tvorby,
e)	údaje o záujmovej umeleckej činnosti alebo neprofesionálnej umeleckej tvorbe kolektívu alebo jednotlivca, 
f)	telefónne číslo, emailovú adresu a adresu webového sídla, ak je vytvorené.

(9) Kultúrno-osvetové zariadenie so všeobecným zameraním podľa § 3 ods. 4 písm. b) a c) alebo obec, ak je kultúrno-osvetové zariadenie so všeobecným zameraním jej zariadením bez právnej subjektivity, požiada kultúrno-osvetové zariadenie podľa § 5 ods. 2 písm. a) o zápis do zoznamu kultúrno-osvetových zariadení so všeobecným zameraním do 30 dní odo dňa zriadenia kultúrno-osvetového zariadenia.

(10) Hvezdáreň a planetárium § 3 ods. 4 písm. b) a c) alebo obec, ak je hvezdáreň alebo planetárium jej zariadením bez právnej subjektivity, požiada kultúrno-osvetové zariadenie podľa § 5 ods. 2 písm. b) o zápis do zoznamu hvezdární a planetárií do 30 dní odo dňa zriadenia kultúrno-osvetového zariadenia.

(11) Ak žiadosť o zápis do zoznamu neobsahuje všetky údaje podľa odsekov 6 a 7, kultúrno-osvetové zariadenie podľa § 5 ods. 2 do 10 dní odo dňa doručenia tejto žiadosti vyzve žiadateľa o zápis na doplnenie žiadosti.

(12) Kultúrno-osvetové zariadenie podľa § 5 ods. 2 vykoná zápis do zoznamu do 15 dní odo dňa doručenia žiadosti o zápis do zoznamu, ktorá obsahuje všetky údaje podľa odsekov 6 a 7 alebo do 15 dní odo dňa doručenia doplnenia údajov k žiadosti o zápis do zoznamu.

(13) Kultúrno-osvetové zariadenie so všeobecným zameraním alebo obec, ak je kultúrno-osvetové zariadenie so všeobecným zameraním jej zariadením bez právnej subjektivity, oznámi zmenu evidovaných údajov do 30 dní odo dňa tejto zmeny kultúrno-osvetovému zariadeniu podľa § 5 ods. 2 písm. a).

(14) Hvezdáreň a planetárium alebo obec, ak je hvezdáreň alebo planetárium jej zariadením bez právnej subjektivity, oznámi zmenu evidovaných údajov do 30 dní odo dňa tejto zmeny kultúrno-osvetovému zariadeniu podľa § 5 ods. 2 písm. b).

(15) Na evidenciu v oblasti kultúrno-osvetovej činnosti sa nevzťahuje všeobecný predpis o správnom konaní.)

§ 8
Prechodné ustanovenia 

(1) Osvetové zariadenie zriadené alebo založené pred nadobudnutím účinnosti tohto zákona a zariadenie obce bez právnej subjektivity vykonávajúce kultúrno-osvetovú činnosť sa považujú za kultúrno-osvetové zariadenia zriadené alebo založené podľa tohto zákona.

(2) Kultúrno-osvetové zariadenie so všeobecným zameraním zriadené alebo založené pred nadobudnutím účinnosti tohto zákona a obec, ktorej zariadenie bez právnej subjektivity je kultúrno-osvetové zariadenie so všeobecným zameraním, požiadajú kultúrno-osvetové zariadenie podľa § 5 ods. 2 písm. a) o zápis do zoznamu kultúrno-osvetových zariadení do 90 dní od nadobudnutia účinnosti tohto zákona. 

(3) Hvezdáreň a planetárium zriadené alebo založené pred nadobudnutím účinnosti tohto zákona a obec, ktorej zariadenie bez právnej subjektivity je hvezdáreň alebo planetárium, požiadajú kultúrno-osvetové zariadenie podľa § 5 ods. 2 písm. b) o zápis do zoznamu hvezdární a planetárií do 90 dní od nadobudnutia účinnosti tohto zákona.

§ 9
Zrušovacie ustanovenie         

Zrušuje sa zákon č. 61/2000 Z. z. o osvetovej činnosti v znení zákona č. 416/2001 Z. z.

Čl. II

Zákon č. 575/2001 Z. z. o organizácii činnosti vlády a organizácii ústrednej štátnej správy v znení  zákona č. 143/2002 Z. z., zákona č. 411/2002 Z. z., zákona č. 465/2002 Z. z., zákona č. 139/2003 Z. z., zákona č. 453/2003 Z. z., zákona č. 523/2003 Z. z., zákona č. 215/2004 Z. z., zákona č. 351/2004 Z. z., zákona č. 405/2004 Z. z., zákona č. 585/2004 Z. z., zákona č. 654/2004 Z. z., zákona č. 78/2005 Z. z., zákona č. 172/2005 Z. z., zákona č. 474/2005 Z. z., zákona č. 231/2006 Z. z., zákona č. 678/2006 Z. z., zákona č. 103/2007 Z. z., zákona č. 218/2007 Z. z., zákona č. 456/2007 Z. z., zákona č. 568/2007 Z. z., zákona č. 617/2007 Z. z., zákona č. 165/2008 Z. z., zákona č. 408/2008 Z. z., zákona č. 583/2008 Z. z., zákona č. 70/2009 Z. z., zákona č. 165/2009 Z. z., zákona č. 400/2009 Z. z., zákona č. 403/2009 Z. z. zákona č. 505/2009 Z. z., zákona č. 557/2009 Z. z., zákona č. 570/2009 Z. z., zákona č. 37/2010 Z. z., zákona č. 372/2010 Z. z., zákona č. 403/2010 Z. z., zákona č. 547/2010 Z. z., zákona č. 392/2011 Z. z., zákona č. 287/2012 Z. z., zákona č. 60/2013 Z. z., zákona č. 311/2013 Z. z., zákona č. 313/2013 Z. z.  a zákona č. 335/2014 Z. z. sa mení takto:

V § 18 ods. 1 písmeno e) znie: 
„e) kultúrno-osvetovú činnosť a ľudovú umeleckú výrobu,“.

Čl. III

Tento zákon nadobúda účinnosť 1. augusta 2015.